Hat EU tagország villamosenergia-ipari Ágazati Kollektív Szerződésének összehasonlítása a munkaidő szervezés és a díjazások tekintetében

A vizsgálatba bevont hat ország; **Ausztria, Németország, Franciaország, Olaszország, Szlovákia és Magyarország.**

Az **Európa Tanács 1993-ban elfogadott 93/104/EK irányelve** **a munkaidő megszervezésének bizonyos szempontjairól,** a tagországok számára minimális biztonsági és egészségügyi követelményeket állapít meg a munkaidő megszervezése tekintetében. Az irányelvben rögzített elvek, intézmények az egyes tagállamok részéről megkívánják az egyes belső jogrendektől a relatíve önálló tartalom kialakítását. Az irányelv ugyanis közvetlenül nem a munkavállalók igényeit rögzíti, hanem a tagállamok számára állapít meg kötelezettségeket a megfelelő belső szabályok kialakítására. A szabályozás alapvetően két elvet követ, egyrészt korlátozásokat fogalmaz meg (a munkaidőre és az éjszakai munkavégzésre vonatkozóan), másrészt feljogosításokat tartalmaz, amelyek a munkavállalóknak adnak felhatalmazásokat (pl.: a napi és heti pihenőidő, vagy az éves szabadság vonatkozásában).

Az irányelv lehetővé teszi, hogy a tagországok a belső jogrendjükben a munkavállalókra nézve kedvezőbb szabályokat állapítsanak meg. Ezen felül valamennyi tagország jogrendje lehetővé teszi az adott kérdés kollektív szerződésben történő szabályozását. A kollektív szerződések (ágazati és helyi) a törvényi előírásoktól a munkavállalók javára szintén eltérhetnek. A vizsgálat célja, annak megállapítása, hogy az egyes ágazati kollektív szerződések milyen irányba és mértékig térnek el az irányelv előírásaitól, illetve annak összehasonlítása, hogy az azonos iparágban, de más-más országban dolgozókra milyen szabályok vonatkoznak.

Munkaidő szervezésre vonatkozó előírások:

**Heti munkaidő:**

Irányelv: *az egyes hétnapos időtartamokra nézve az átlagos (négy hónapátlagában) munkaidő, a túlórát is beleértve, ne haladja meg a 48 órát.*

A vizsgált KSZ-ek szerint:

* **Ausztria**: 38,5 óra
* **Németország**: - közüzemi vállalatok nyugati országrész 38,5 óra, keleti országrész 40 óra
* RWE 38 óra
* **Olaszország**: 38 óra, váltott műszaknál maradt a heti 40 óra, de az éves munkaidő esetükben is csökkent, amelyet szabadnapok formájában kapnak meg.
* **Franciaország**: - 35 óra
* **Szlovákia**: - 37,5 óra (folyamatos műszakban – 36 óra)
* **Magyarország**: - 40 óra

A munkaidő hossza mellett fontos dimenzió; annak elosztása, az éjszakai munkavégzés keretek közé szorítása *(a rendszeresen éjszakai munkát végző munkavállalók száma az összes foglalkoztatotthoz képest az 1980-as évek közepétől nagyságrendekkel nőtt. EU átlag 17% körül, Nagy-Britannia 25%, míg az alkalmilag éjszakai munkát végzők aránya szinte mindegyik tagállamban meghaladta az 50%-ot.)*, valamint a rendkívüli munka elrendelésének korlátozása. Mind e mellett a hatékonyság érdekében a megfelelő rugalmasság biztosítása.

A fentiekre tekintettel az irányelv bevezető rendelkezései között nem véletlenül kapott helyet a következő kitétel: *„… mivel meghatározott munkafeltételek káros hatást gyakorolhatnak a munkavállalók biztonságára és egészségére, a munkaszervezés során tekintettel kell lenni arra az elvre, hogy a munkaszervezést az emberhez kell igazítani”.*

Az ágazati KSZ-ek szabályai eltérő mélységűek. A korlátok és garanciák, valamint a normál munkavégzéstől eltérő helyzetek ellentételezése tekintetében rendkívül tartalmas és sokszínű szabályokat tartalmaznak. Egy vonatkozásban azonban egységes képet mutatnak, mégpedig a munkaidő-beosztás szabályozását a helyi szintekre bízzák. Az országokban kialakított érdekegyeztetési struktúrának megfelelően vagy a szakszervezetek helyi szervei, vagy az üzemi tanács van szerződő, illetve együttdöntő helyzetben. Ez így van a magyar jogrendszerben is, de a különböző szakaszokban megfogalmazott szabályok bonyolultsága miatt komoly értelmezési munkára és az ehhez szükséges szakértelemre van szükség, ezen jog érvényre juttatása érdekében.

 A **túlórák**ra vonatkozó szabályok az vizsgált KSZ-ekben:

* **Ausztria**: a törvényi rendelkezésen (a heti munkaidő túlórával együtt max. 48 óra, illetve éves szinten legfeljebb 60 óra) túl a KSZ külön korlátot nem állapít meg.
* **Németország**: a törvényi rendelkezésen túl, nincs külön korlát. *(megj.: nagymértékben csökkenti a túlórák számát, az un. munkaidő számla, illetve a munkaidő folyosó intézménye.)*
* **Olaszország**: a törvényi rendelkezésen (8óra/nap; 12óra/hét; 80óra/n.év; 250óra/év) túl a KSZ az éves elrendelhető túlórát 180 órában maximalizálja.
* **Franciaország**: a törvényi rendelkezésen (12 hét átlagában a heti munkaidő túlórával együtt 46 óra, abszolút korlát a 48 óra/hét munkaidő túlórával együtt) túl a KSZ külön korlátot nem állapít meg.
* **Szlovákia**: 8 óra/hét – 4 hónap átlagában, de ettől eltérő helyi megállapodás lehetséges, azonban a 150 óra/év korlát nem léphető át.
* **Magyarország**: 300 óra/év *(megj.: az Mt. sajátos szabálya, hogy a benne foglalt éves korlátot – 200 óra – a felek megállapodása felemelheti, de a heti maximális munkaidő túlórával együtt itt sem haladhatja meg a 48 órát.)*

A munkaidő-beosztás rugalmassága szempontjából nagy jelentőséggel bír, az un. munkaidő-keret alkalmazása.

A **munkaidő-keret**re vonatkozó szabályok, a vizsgált KSZ-ekben:

* **Ausztria**: munkaidősávnak nevezik; alaphelyzetben 13 hét átlagában kell a munkaidőnek kiegyenlítődnie, de a heti 40 órát nem haladhatja meg és 37 óránál nem lehet kevesebb a heti munkaidő. Üzemi megállapodás, illetve a kollektív szerződést kötő partnerek beleegyezésével a munkaidő-keret 52 hétre emelhető. A munkaidő-beosztást két héttel előre be kell jelenteni. A bérfizetés az átlag 38,5 órás munkahét szerint történik, a pótlékok a ténylegesen teljesített munkaórák alapján kerülnek elszámolásra.
* **Németország**: RWE esetében – 13 hét átlagában kell a munkaidőnek kiegyenlítődnie, a „csúsztatásra” szánt idő az ÜT-vel történő megállapodás alapján meghosszabbítható. Az országos közüzemi KSZ (VERDI) használ különböző fogalmakat, amelyekre érdemes egy-két pillantást vetni.
* Munkaidő folyosó: ez nagyjából a munkaidő-keretnek felel meg, a heti munkaidő itt maximum 45óra lehet, a kiegyenlítési idő 52 hét.
* Keret munkaidő: 06 -20 óra között a napi munkaidő maximum 12óra lehet. (ez a magyar fogalmi rendszerben a rugalmas munkaidőnek felel meg)
* Munkaidő számla rövid távú (éves): ez az éves munkaidőnek felel meg, a felhasználás nagyon rugalmas.
* Munkaidő számla hosszú távú: lehetőséget ad a ledolgozott idő arányában hosszabb, munka alóli mentesítésre (mentesítési évek), illetve előnyugdíjazásra.
* **Olaszország**: éves átlagban kell a munkaidőnek kiegyenlítődnie, a heti munkaidő a 30 – 46 órás sávban kerülhet kialakításra. A 40. óra után 20 % pótlék illeti meg a munkavállalót.
* **Franciaország**: a KSZ-ben nincs adat. A törvény szerint 12 hét átlagában kell a munkaidőnek kiegyenlítődnie úgy, hogy az átlag munkaidő, túlórával együtt 46 óra/hét lehet.
* **Szlovákia**: a munkáltató a szakszervezettel közösen állapíthat meg változó, illetve rugalmas munkaidőt. A változó ütemű munkaidő esetén 4hónap átlagában kell betartani a törvényes munkaidőt. (ez gyakorlatilag munkaidő-keret szabály) A rugalmas munkaidőre vonatkozóan nincs részlet szabály.
* **Magyarország**: 6 hónap átlagában kell a munkaidőnek kiegyenlítődnie, a havi munkaidő maximum 200 óra lehet, túlórával együtt maximum 232 óra. *(megj.: a túlórával együtt teljesíthető heti maximum munkaidő 48 óra lehet a törvény értelmében, a 232óra teljesítése csak 5hetes hónap esetén lenne lehetséges, ilyen pedig nincs.)*

A **93/104/EK irányelv** különös figyelmet szentel a pihenő idő szabályozásának. A napi pihenőidő 24 órás időtartamonként 11 egymást követő órából kell, hogy álljon. A munkaközi szünetre vonatkozó előírás csak annyi, hogy a hat óránál hosszabb munkanapon a munkavállalót pihenő szünet illeti meg, amelyről a tagországok rendelkeznek.

A pihenőidő és a munkaközi szünet szabályozása a vizsgált KSZ-ekben:

* **Ausztria**: a KSZ-ben nincs adat. A törvény szerint a napi pihenőidő 11 óra, a munkaközi szünet 6 óra után 30 perc.
* **Németország**: napi pihenőidő 11 óra, de ez 2 órával csökkenthető, ha 3 hét átlagában kiegyenlítésre kerül, illetve 8 órára csökkenthető, ha telefonos készenlét alatt a munkavállalót munkavégzésre berendelik. A munkaközi szünetre vonatkozóan a KSZ-ben nincs adat, de a törvény szerint 6 óra után 30 perc, 9 óra után 45 perc munkaközi szünet illeti meg a munkavállalót. A munkaközi szünet nem része a munkaidőnek.
* **Olaszország**: a KSZ-ben nincs adat. A törvény szerint a napi pihenőidő 12 óra, a munkaközi szünet 6 óra után 20 perc.
* **Franciaország**: a KSZ-ben nincs adat. A törvény szerint a napi pihenőidő 11 óra, a munkaközi szünet 6 óra után 20 perc.
* **Szlovákia**: a napi pihenőidőre nincs adat. A munkaközi szünet 6 óra után 30 perc. Különös szabály, hogy a munkavégzés utáni tisztálkodási idő a munkaidő részét képezi.
* **Magyarország**: a KSZ-ben nincs adat. A törvény szerint a napi pihenőidő 11 óra, a munkaközi szünet 6 óra után 20 perc. Ágazati szintű bérmegállapodás során a munkaközi szünet a munkaidő részét képezi.

A **93/104/EK irányelv**, az éjszakai munkavégzés szabályozásának, a garanciák kiépítésének különösen nagy teret szentel.

Meghatározza az éjszakai idő fogalmát; *éjszaki idő a hét óránál nem rövidebb időtartam a nemzeti jogszabályok meghatározása szerint, és amelynek minden esetben magában kell foglalnia az éjfél és a reggel 5 óra közötti időtartamot.*

*Éjszakai munkavállaló az aki:*

1. *Az éjszakai idő alatt napi munkaidejéből legalább 3 órát rendszeresen ledolgoz,*
2. *Az éjszakai idő alatt éves munkaidejének egy bizonyos hányadát (nemzeti szintű meghatározás szerint) ledolgozza.*

Az éjszakai munka időtartama: *a rendes munkaórák száma ne haladja meg 24 órás periódusonként az átlag 8 órát.*

Ezeken túlmenően az irányelv számos előírást tartalmaz az biztonság- és egészségvédelem, az egészségügyi vizsgálat, az értesítési kötelezettség, stb. vonatkozásában. A fentiek fényében előbb az éjszakai munka szabályozását tekintjük át, majd a második részben a különböző ellentételezéseket vetjük össze.

* **Ausztria**: éjszakai munka a 22 – 06 óra közötti időtartam.
* **Németország**: éjszakai munka a 21 – 06 óra közötti időtartam. Éjszakai munkavégzésnek az minősül, ha a munkavállaló a napi munkaidejéből legalább 2 órát 21 – 06 óra között teljesít.
* **Olaszország**: éjszakai munka, jogi értelemben a 23 – 06 óra közötti időtartam, de a díjazás tekintetében a 20 – 06 óra közötti időtartam minősül éjszakai munkának.
* **Franciaország**: éjszakai munka a 22 – 06 óra közötti időtartam. Éjszakai munkavállaló az, aki legalább 3 órát 20 – 06 óra között teljesít hetente legalább kétszer, vagy évente a tényleges munkaidejéből legalább 270 órát 20 – 06 óra között teljesít. A napi 8 óra éjszakai műszak a KSZ rendelkezése alapján 10 óra 30 percre emelhető.
* **Szlovákia**: nincs adat.
* **Magyarország**: a KSZ csak az ellentételezésről tartalmaz előírásokat. A törvény értelmében;
* *Éjszakai munka: a 22 – 06 óra közötti időszakban teljesített munkavégzés.*
* *Éjszakai műszak: a többműszakos munkarend alapján végzett éjszakai munka.*
* *Éjszakai munkát végző munkavállaló: aki a munkarendje szerint rendszeresen éjszakai műszakban, vagy az éves munkaidejének legalább egynegyedében éjszakai munkát végez.*